CELEX: E2016J0016
Language: el
Date: 2017-10-31 00:00:00
Title: Απόφαση του Δικαστηρίου, της 31ης Οκτωβρίου 2017, στην υπόθεση E-16/16 — Fosen-Linjen AS κατά ATB AS (Δημόσιες συμβάσεις — οδηγία 89/665/ΕΟΚ — οδηγία 2004/18/ΕΚ — Αγωγή αποζημίωσης — Υπαιτιότητα — Σοβαρότητα της παράβασης — Βάρος απόδειξης — Έλεγχος της υποβληθείσας προσφοράς — Αρχές της αποτελεσματικότητας, της ίσης μεταχείρισης, της διαφάνειας και της αναλογικότητας)

31.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 186/12
            
         ΑΠΌΦΑΣΗ ΤΟΥ ΔΙΚΑΣΤΗΡΊΟΥ
   της 31ης Οκτωβρίου 2017
   στην υπόθεση E-16/16
   Fosen-Linjen AS κατά ATB AS
   
      (Δημόσιες συμβάσεις — οδηγία 89/665/ΕΟΚ — οδηγία 2004/18/ΕΚ — Αγωγή αποζημίωσης — Υπαιτιότητα — Σοβαρότητα της παράβασης — Βάρος απόδειξης — Έλεγχος της υποβληθείσας προσφοράς — Αρχές της αποτελεσματικότητας, της ίσης μεταχείρισης, της διαφάνειας και της αναλογικότητας)
   
   (2018/C 186/06)
   Στην υπόθεση E-16/16, Fosen-Linjen AS κατά AtB AS — ΑΙΤΗΣΗ προς το Δικαστήριο βάσει του άρθρου 34 της συμφωνίας μεταξύ των κρατών της ΕΖΕΣ για τη σύσταση Εποπτεύουσας Αρχής και Δικαστηρίου από το Εφετείο του Frostating (Frostating lagmannsrett) σχετικά με την ερμηνεία της οδηγίας 89/665/ΕΟΚ του Συμβουλίου, της 21ης Δεκεμβρίου 1989, για το συντονισμό των νομοθετικών, κανονιστικών και διοικητικών διατάξεων περί της εφαρμογής των διαδικασιών προσφυγής στον τομέα της σύναψης συμβάσεων κρατικών προμηθειών και δημοσίων έργων, και ιδίως του άρθρου 1 παράγραφος 1 και του άρθρου 2 παράγραφος 1 στοιχείο γ), το Δικαστήριο, αποτελούμενο από τους Carl Baudenbacher, πρόεδρο και εισηγητή δικαστή, Per Christiansen και Benedikt Bogason (ad hoc), δικαστές, εξέδωσε απόφαση στις 31 Οκτωβρίου 2017, το διατακτικό της οποίας έχει ως εξής:
   
               1.
            
            
               Η επιδίκαση αποζημίωσης, σύμφωνα με το άρθρο 2 παράγραφος 1 στοιχείο γ) της οδηγίας 89/665/ΕΟΚ, δεν εξαρτάται από το αν η παράβαση διάταξης της νομοθεσίας για τις δημόσιες προμήθειες οφείλεται σε υπαιτιότητα και συμπεριφορά που αποκλίνει σημαντικά από μια εύλογη προσέγγιση, ή αν επήλθε λόγω ουσιώδους σφάλματος ή αν μπορεί να αποδοθεί στην ύπαρξη ουσιώδους, κατάφωρου και πρόδηλου σφάλματος. Η απλή παράβαση του δικαίου περί δημοσίων συμβάσεων αρκεί αυτή καθαυτή για να ενεργοποιηθεί η υποχρέωση της αναθέτουσας αρχής να αποζημιώσει τον ζημιωθέντα για τη ζημία που προέκυψε, σύμφωνα με το άρθρο 2 παράγραφος 1 στοιχείο γ) της οδηγίας 89/665/ΕΟΚ, υπό την προϋπόθεση ότι πληρούνται οι λοιπές προϋποθέσεις για την επιδίκαση αποζημίωσης, συμπεριλαμβανομένης, ιδίως, της προϋπόθεσης για αιτιώδη συνάφεια.
            
         
               2.
            
            
               Η οδηγία 89/665/ΕΟΚ δεν αντιτίθεται στη θέσπιση υποχρέωσης σύμφωνα με την οποία η επιδίκαση αποζημίωσης εξαρτάται από την προϋπόθεση ότι ο θιγόμενος προσφέρων αποδεικνύει με σαφή αποδεικτικά στοιχεία, δηλαδή με την μεγάλη πλειονότητα των αποδεικτικών στοιχείων, ότι θα έπρεπε να του έχει ανατεθεί η σύμβαση, αν η αναθέτουσα αρχή δεν είχε διαπράξει το σφάλμα, τηρουμένων των αρχών της ισοδυναμίας και της αποτελεσματικότητας.
            
         
               3.
            
            
               Η οδηγία 89/665/ΕΟΚ δεν αντιτίθεται στη θέσπιση εθνικής νομοθεσίας που απαλλάσσει την αναθέτουσα αρχή από την ευθύνη για θετικό διαφέρον από τη σύμβαση, όταν η διαδικασία διαγωνισμού, λόγω σφάλματος της αναθέτουσας αρχής, ακυρώθηκε σύμφωνα με τη νομοθεσία του ΕΟΧ για τις δημόσιες προμήθειες, ακόμη και στην περίπτωση που το εν λόγω σφάλμα δεν προβλήθηκε κατά τη διάρκεια της διαδικασίας διαγωνισμού και είναι διαφορετικό από το σφάλμα που επικαλείται ο ενάγων. Η αναθέτουσα αρχή οφείλει να αποδείξει την ύπαρξη τέτοιου σφάλματος και να αιτιολογήσει την απόφασή της να ανακαλέσει τη διαδικασία διαγωνισμού.
            
         
               4.
            
            
               Τα κριτήρια ανάθεσης της διαδικασίας διαγωνισμού πρέπει να είναι διατυπωμένα έτσι ώστε να δίνεται σε όλους τους προσφέροντες που είναι ευλόγως ενημερωμένοι και επιδεικνύουν τη συνήθη επιμέλεια, η δυνατότητα να τα ερμηνεύουν με τον ίδιο τρόπο. Η αναθέτουσα αρχή είναι επίσης υποχρεωμένη να εξακριβώνει αν οι πληροφορίες που υποβάλλει ο προσφέρων είναι αξιόπιστες, υπό την έννοια ότι οι οικείοι προσφέροντες είναι σε θέση να παρέχουν όσα περιλαμβάνει η προσφορά, και αν η εν λόγω προσφορά ανταποκρίνεται στις απαιτήσεις που ορίζει η αναθέτουσα αρχή. Η υποχρέωση εξακρίβωσης πρέπει να συνάδει με την αρχή της αναλογικότητας. Με την προϋπόθεση της ίσης μεταχείρισης όλων των προσφερόντων, η αναθέτουσα αρχή μπορεί να λαμβάνει υπόψη οποιεσδήποτε πληροφορίες που παρέχονται στην προσφορά, προκειμένου να προβεί σε αποτελεσματικό έλεγχο των πληροφοριών που συνδέονται με τα κριτήρια ανάθεσης. Εναπόκειται στο αιτούν δικαστήριο, λαμβανομένων υπόψη των αρχών της ίσης μεταχείρισης, της διαφάνειας και της αναλογικότητας, να κρίνει αν αυτές οι προϋποθέσεις τηρήθηκαν στη σχετική διαδικασία διαγωνισμού.